પાલનપુર બાદ રાહુલ ગાંધીએ ડીસામાં જનસંબોધન કર્યું હતું. ત્યાર બાદ તેઓ બનાસકાંઠાના માર્બલ બિઝનેસ એસોસિએશન અને ઇન્ડસ્ટ્રીયલ એસોસિએશનના ડેલિગેશનને મળ્યા હતા અને પાટીદાર નેતાઓ સાથે પણ મુલાકાત કરી હતી. તેમણે ડીસામાં ડિનોટિફાઇડ ટ્રાઇબ્સના લોકોને મળી તેમની સમસ્યાઓ પણ સાંભળી હતી. ત્યાર બાદ તેઓ થારમાં જનસંબોધન કરવા પહોંચ્યા હતા. અહીં વડાપ્રધાન નરેન્દ્ર મોદી પર પ્રહાર કરતાં તેમણે કહ્યું હતું કે, 'પૂર સમયે વળતરનો વાયદો કર્યો હતો, પરંતુ વળતર મળ્યું નહીં. ગુજરાતમાં આવા વાયદાઓ ભાજપ અને નરેન્દ્ર મોદીજીએ 22 વર્ષ સુધી કર્યા. બટાકા વેચતા ખેડૂતોને મશીન મુકવાનો વાયદો કર્યો હતો. મોદીજીએ કહ્યું હતું કે, મશીનમાં એક તરફથી બટાકા અંદર જશે, બીજી તરફથી સોનું નીકળશે. બટાકાના ખેડૂતોની આવકમાં અનેકગણી વૃદ્ધિ થશે એવો વાયદો મોદીજીએ કર્યો હતો. પરંતુ આજે હકીકત એ છે કે, ખેડૂતોએ પોતાના વાવેલા બટાકા ફેંકવા પડે છે. મોદીજીએ ખેડૂતો, ગરીબો અને સમાજના દરેક વર્ગને વાયદાઓ કર્યા, સમાજના સૌથી અમીર લોકોને પણ તેમણે વાયદાઓ કર્યા. એક તરફ માત્ર વાયદાઓ કરો છો અને બીજી તરફ પૈસા આપો છો.'